প্রতিটি জাতি ও সভ্যতা নিজেদের সংস্কৃতির মাধ্যমে খুঁজে পায় তার নিজস্ব রুট। স্বকীয় বৈশিষ্ট ও নিজস্ব অনুভূতি। পয়লা বৈশাখকে ঘিরেও তাই বাঙালী মননে ছাপ ফেলে যায় বাংলার কালচার। পয়লা বৈশাখকে অনেকে ‘হিন্দুয়ানী সংস্কৃতি’ বলে প্রচার করে পঙ্গু করতে চেয়েছে বাঙালী সংস্কৃতিকে। বাংলা সংস্কৃতির উপর কালো পর্দা টেনে দিয়ে সমসাময়িক ১৯৬০-এর দশকে পাকিস্তানি শোষকগোষ্ঠী বাঙালী সংস্কৃতির মূলে আঘাত করে রবীন্দ্রসঙ্গীতের উপর নিষেধাজ্ঞা জারি করেন। পাকিস্তান সরকারের এই অন্যায় আচরণের প্রতিবাদে বাংলাদেশের রাজধানী ঢাকায় পহেলা বৈশাখের মূল অনুষ্ঠানের কেন্দ্রবিন্দু সাংস্কৃতিক সংগঠন ‘ছায়ানট’-এর সঙ্গীতানুষ্ঠানের মাধ্যমে নতুন বছরের সূর্যকে আহ্বান জানায়। পয়লা বৈশাখ সূর্যোদয়ের পর পর ছায়ানটের শিল্পীরা ১৯৬৫ সালের ১৪ই এপ্রিল(১লা বৈশাখ বাংলা ১৩৭২সন) রমনার বটমূলে বিশ্বকবি রবীন্দ্রনাথের “এসো হে বৈশাখ” গানটি গেয়ে সর্বপ্রথম যাত্রা শুরু করেন। বস্তুত তখন থেকেই পয়লা বৈশাখ একটি উদযাপনেরও দিন হয়ে ওঠে।